Падчас аб’явы трэціх удзельнікаў канцэрту, Зміцер Сасноўскі папярэдзіў, што музыка гурта, як і ўся этнамузыка, псіхічна актыўная і што цяжка будзе ўспрымацца ў такім памяшканні. Яна патрабуе вольнай прасторы. Такім чынам перад слухачамі з’явіўся гурт рытуальнага фальклору ESSA, ініцыятарам стварэння якога з’яўляецца Тодар Кашкурэвіч. Сярод выкананых песень былі такія, як “Цмок”, танец “Таўкачыкі”. Але найбольшае ўздзеянне аказала на мяне “Замова на Пяруна”. Кранула за нетры душы, а па целу прабеглі “мурашкі”. Адно толькі шкада было, што гэта ўсё не адбывалася недзе на прыродзе. Сапраўды не хапала гэтага адчування прасторы, блакітных нябёсаў над галавой, подыха ветрыку. Спадзяюся, наступны выступ гурта ESSA, які буду слухаць і глядзець, пройдзе на свежым паветры. Вялікі дзякуй за тыя эмоцыі і пачуцці, якія ўнутры нараджаюцца падчас вашага грання!